Áburðarsalar hér á landi eru ekki tilbúnir til að gefa upp verð á þeim áburði , sem bændur þurfa að fá fljótlega eftir áramótin vegna stöðunnar á heimsmarkaði . Fram kemur í Bændablaðinu , sem kom út í gær , að miklar verðhækkanir blasi við bæði á áburði og kjarnfóðri . Sigurður Jarlsson , héraðsráðunautur hjá Búnaðarsamtökum Vesturlands , sagði í samtali við Bbl að hann hefði sent öllum áburðarsölum tölvupóst fimmtudaginn 13. desember og hvatt þá til að setja allar áburðategundirnar inn á forritið NPK en þar er gátt sem heitir Kjarni , sem áburðarsalar hafa aðgang að og hver um sig getur tengt sig við og gefið upp áburðartegundir og verð . Enginn hafi hins vegar verið búinn að því og tölur stóðu í núlli vegna stöðunnar á heimsmarkaði . Bbl . hefur eftir áburðarsölum að engin leið sé að ákveða verð eins og staðan á heimsmarkaði er núna og spá þeir allt að 45% verðhækkun . Ástæðurnar eru margvíslegar , þar á meðal hefur gríðarleg hækkun á kornverði af ýmsum ástæðum komið fram í aukinni eftirspurn eftir áburði .